An Museo del Seminario Conciliar de Nueva Caceres sarong museo eklesiyastiko na tinogdas kan Simbahan katoliko kan taon 1997. Ini namomogtak sa Seminario Conciliar de Nueva Caceres igdi sa syudad nin Naga. Mayormente, an  museo naglalaman nin eksibit kan mga relikyas kan simbahan arog kan mga lumang gubing kan kapadian, mga gamit sa pagmisa arog kan kalis, biblia,  mga memorabilia kan mga obispo, lumang rekord kan mga nagadal sa seminario na mga bantogan na Filipino arog ki Jorge Barlin, Jose Maria Panganiban, asin iba pa; parte kan edipisyo  kan mga simbahan sa iba-ibang banwaan asin mga rebulto nin mga santo. Igwa man igdi nin ilustrasyon kan pasurunodsunod kan mga obispo na nagtukaw sa diocesis kan Caceres.